mantap PKDP
PKDP Rapek Karajo Nasional di Puncak, Yayasan Beasiswa Piaman Dapek Dukuangan
- By : Syafruddin AL
- Category : KABA BARITO
- Tags: DPP, DPW, Karajo, PKDP, Rapek, YBP
PUNCAK (Apokaba.com) — Pasatuan Kaluarga Daerah Piaman (PKDP), maado-an rapek karajo nasional di Wisma Tenang, Cipayuang, Puncak, Bogor, Jawa Barat. Rapek ko dibuka Jumaik malam kapatang dan dihadiri dek Wakia Bupati Padang Piaman, Suhatril Bur.
Manuruik Pejabat Katua Umum DPP PKDP, Asmara Djaya, rapek karajo ko marupo an rapek karajo tarakhir dari periode kapangurusan DPP PKDP 2013-2018. Hadri sakitar 70 urang pangurus dari DPP dan Dewan Pimpinan Wilayah di saluruah Indonesia.
Banyak hal nan dibahas dalam rapek karajo ko. Salain untuak mampasiapkan Musyawarah Besar DPP PKDP 2018 untuk mamiliah kapangurusan salanjuiknyo, juo mambahas babarapo program PKDP dalam menghadapi tantangan pasaiangan.
Antaro lain nan manarik dibicarakan adolah kabaradoan Yayasan Beasiswa Piaman (YBP) nan alah ampek tahun badiri dan lah mambantu puluhan anak-anak Piaman nan baprestasi dan kurang mampu. Malah, alah ado nan tamaik kuliah (khususnyo D-III) di sajumlah Perguruan Tinggi Negri.
Banyak peserta dari DPW nan maraso tagugah satalah mandanga paparan dari Ketua YPB, Prof. Musril Zahari tantang kondisi YBP nantun. Ado babarapo komitmen nan indak jalan, tapi Alhamdulillah pangumpuan dana tatap jalan sahinggo anak-anak Piaman kurang mampu tatap tabantu kuliahnyo.
Dari Lampuang, DPW sinan minta agar DPP PKDP manjadikan Cabang Yayasan di daerah-daerah, sahinggo bisa disosialisasikan labiah laweh. Bendahara Umum DPP PKDP, Tasril Jamal nan baru bagabuang jadi pengurus, mangaku YBP marupakan produk rancak dari DPP PKDP.
Banyak organisasi Minang hanyo tingga slogan, tapi ndak ado program nan jaleh sarupo Yayasan Beasiswa nan alah bajalan salamo ampek tahun ko. “Gauangnyo harus di pagadang supayo banyak uqhang Piaman bisa manyalurkan sumbangan, zakat dan lain lainnyo kan YBP,” katonyo.
Dek sumangek rang Piaman langsuang tabudua, satalah pambahasan yayasan tu, langsuang inisiatif badoncek dek Ketua DPW Aceh, Edison jo caro mangumpuakan dana dari peserta rapek. Alhamdulillah takumpua Rp5,6 juta untuak YBP.
Dari Surabaya, Sekretaris DPW PKDP Jawa Timur, Mawardi, manyabuik an, salah satu kegiatan nyato nan dilaku an dek DPW adolah maagiah “Sertifikat Rumah Makan Minang Asli” satiok rumah makan Minang miliak urang Piaman di Jawa Timur.
Iko dilakukan untuk mangatasi kabinguangan banyak konsumen tantang rumah Kaman nan asli atau indak. “Malarang urang mambuek rumah makan Padang kan ndak bisa, tamasuah urang lua dan bahkan ruang Cino sakalipun. Tapi awak harus cadiak dengan mambuek label Minang Asli di satiok pintu masuak rumah makan,” kato Mawardi.
Rapek karajo ko barakia soreko sambia nonton bareng bola sepak antaro Indonesia malawan mausuah babuyutan, Malaysia. (*/al)
zsm_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn